SKRIFTLIG FORESPØRGSEL E-2437/02

af Cecilia Malmström (ELDR) til Kommissionen

(28. august 2002)

Om: Kriterier for tildeling af støtte under budgetkonto A-3029

Hvert år tildeles der støtte til ungdomsorganisationer under budgetkonto A-3029 Støtte til internationale, ikke-statslige organisationer. De formelle kriterier, som ansøgerne skal opfylde, offentliggøres i De Europæiske Fællesskabers Tidende.

Ved udvælgelsen i 2002 vedtog Kommissionen at give afslag på en række ansøgninger fra organisationer, der opfylder de formelle kriterier, og som i en årrække har modtaget støtte. Ifølge en skrivelse fra Kommissionen blev deres ansøgninger afslået, eftersom der ikke stod tilstrækkelige midler til rådighed til, at alle formelt støtteberettigede organisationer kunne godkendes. Det blev imidlertid anført, at afgørelsen under ingen omstændigheder afspejlede, hvorvidt kvaliteten af det foreslåede projekt var relevant.

Tidligere har der været tale om forskelle i de beløb, der er blevet tildelt ansøgerne, alt efter antallet af støtteberettigede ansøgninger. Men i år har nogle organisationer fået tildelt omfattende støtte, hvorimod andre, som stadig opfylder kriterierne, har fået afslag på deres ansøgninger. De kriterier, som udvælgelseskomiteen har anvendt, er ikke blevet offentliggjort, og det giver anledning til stor usikkerhed blandt alle de organisationer, der søger om støtte under denne budgetkonto. Det er vigtig, at organisationerne får oplysninger om kriterierne på forhånd, og at der gives garanti for størst mulig gennemskuelighed ved tildelingen af støtte, især hvad angår Kommissionens politik om god regeringsførelse.

Hvilke kriterier anvendes der konkret ved tildelingen af støtte og godkendelse af eller afslag på ansøgninger, som opfylder de formelle krav under budgetkonto A-3029? Hvad agter Kommissionen at gøre for at forbedre forhåndsoplysningerne om dens kriterier og for at gøre udvælgelseskomiteens arbejde mere gennemskueligt?

Svar afgivet på Kommissionens vegne af Viviane Reding

(21. oktober 2002)

I forbindelse med anmodninger om finansiering i form af støtte til internationale ikke-statslige ungdomsorganisationer foretages en bedømmelse ud fra to kriterier:

- for det første ud fra kriterier for støtteberettigelse, dvs. formelle kriterier navnlig vedrørende organisationernes vedtægt, deres geografiske dækning og deres mulighed for samfinansiering (hvad dette punkt angår i overensstemmelse med anmærkningen i budgettet);

- for det andet ud fra kvalitative og kvantitative tildelingskriterier, navnlig vedrørende deres aktiviteter og disses indvirkning på de unge.

Kriterierne for støtteberettigelse og tildelingskriterierne fremgår af indkaldelsen af forslag vedrørende regnskabsåret 2002(1). Alle potentielle støttemodtagere er derfor bekendt med dem på forhånd.

Den komité, der står for bedømmelsen af anmodningerne, har lagt alle ovennævnte kriterier til grund herfor. De anmodninger, der ikke opfylder de formelle kriterier for støtteberettigelse, er under alle omstændigheder ikke blevet udvalgt.

De anmodninger, der opfylder kriterierne for støtteberettigelse, er blevet opstillet i prioriteret rækkefølge ud fra de point, de har opnået på grundlag af tildelingskriterierne. Det er den procedure, man har fulgt i 2002, men også i de foregående regnskabsår.

Antallet af indsendte anmodninger i forbindelse med indkaldelsen af forslag var 147, og der blev ansøgt om et samlet støttebeløb på 2 500 000 EUR, dvs. 1 000 000 EUR mere end de midler, der er til rådighed under budgetkonto A-3029 i 2002.

På grundlag af udvælgelseskomitéens prioriterede liste blev der tildelt støtte til det størst mulige antal organisationer inden for de til rådighed værende midler på 1 500 000 EUR. 93 organisationer modtog således finansiel støtte, svarende til 63 % af de indsendte anmodninger. De anmodninger, der ikke blev imødekommet, havde en aktivitetsplan, der var utilstrækkelig i forhold til dem, der blev udvalgt.

I regnskabsåret 2001 blev 82 % af anmodningerne imødekommet, fordi de indsendte anmodninger udgjorde et lavere beløb (kun omkring 2 000 000 EUR). Det er ligeledes værd at minde om, at modtagelse af støtte i 2001 ikke på nogen måde sikrer tildeling af støtte i 2002.

Kommissionen gør sit yderste for at sikre størst mulig gennemsigtighed, både hvad angår de anvendte kriterier og de trufne finansieringsbeslutninger. I regnskabsåret 2003 vil den atter gøre opmærksom på kriterierne i indkaldelsen af forslag og bestræbe sig på i brevet til de berørte organisationer at give en bedre orientering om, hvorfor visse anmodninger ikke er blevet imødekommet.

(1) EFT C 352 af 12.12.2001.